Source: http://www.sk1.sk/3-krimi
Timestamp: 2020-02-23 23:25:55+00:00

Document:
Vrah Jiří Kajínek sa na slobodu nedostane
Najznámejší český väzeň Jiří Kajínek si odsedí aj zvyšok svojho doživotného trestu za dvojnásobnú nájomnú vraždu a pokus o vraždu od roku 1998. Odvolací Vrchný súd v Prahe zamietol jeho žiadosť na obnovu procesu a stotožnil sa tak s verdiktom Krajského súdu v Plzni z marca tohto roku. Rozhodnutie súdu už potvrdil Kajínkov advokát Tomáš Zejda. Hlavným argumentom obhajoby boli chýbajúce odtlačky prstov, ktoré polícia podľa nich buď nezaistila, alebo patrili niekomu inému a boli zničené. Žiadosti Kajínka o obnovu procesu pritom v minulosti podporilo hneď niekoľko ministrov spravodlivosti. České médiá v minulosti tiež opakovane naznačovali, že skutočnými páchateľmi vraždy mohli byť dvaja plzenskí policajti, a Kajínek je obeťou justičného omylu.
Kanibal Čurko vraždil aj v Taliansku, tvrdia tamojšie médiá
Talianske médiá ešte koncom minulého týždňa informovali o tom, že slovenský kanibal Matej Čurko mal vraždiť aj v Taliansku. Odvolávajú sa pritom na tajný dokument Interpolu, v ktorej sa hovorí aj o 28-ročnej Talianke. Dokument údajne obsahuje aj fotografie s časťami zavraždenej mladej dievčiny. Práve tie mal Čurko poslal ako prílohu v emaile Švajčiarovi, ktorý sa mal stať ďalšou jeho obeťou neďaleko Kysaku. Časti mŕtvych obetí posielal ako dôkaz, že niečo podobné už v minulosti vykonal. Slovenská polícia tieto informácie nepotvrdila. "Prípad je aj naďalej v štádiu vyšetrovania. Dohady a špekulácie nebudeme komentovať," povedala hovorkyňa polície Denisa Baloghová.
Mexiko: Polícia zatkla muža zodpovedného za 1 500 vrážd
Vodcu ozbrojencov jedného z najväčších mexických drogových kartelov Antonia Acostu Hernándeza, prezývaného aj El Diego, zatkla polícia v piatok na severe krajiny. Pripisujú mu podiel až na 1500 vraždách i na atentáte na zástupkyňu amerického konzulátu v Mexiku. "Ide o to veľmi dobrého manažéra, ktorý sa prakticky podieľal na každej vražde, každej organizovanej činnosti v gangu," uviedla polícia. Mexický prezident prostredníctvom sociálnej site Twitter oznámil, že zatknutie Acostu je najväčšou ranou pre organizovaný zločin v regióne Ciudad Juárez za posledné roky. Za jeho dolapenie bola vypísaná odmena 1,2 milióna amerických dolárov. Acosta operoval v meste Ciudad Juárez, ktoré je považované za najnebezpečnejšie mesto V Mexiku. Vlani tam v súvislosti s drogovým biznisom zabili 3100 ľudí.
Podvodná stránka sľubuje zistenie polohy človeka podľa čísla mobilu
Internetoví podvodníci sa opäť snažia zarobiť na ľudskej zvedavosti. Český internetový portál www.gsmlocator.net sľubuje identifikovania polohy akejkoľvek osoby prostredníctvom čísla jej mobilného telefónu. Za túto "službu" požadujú zaslanie SMS správy spoplatnenej vo výške 79 českých korún (zhruba 3,2 eura). Podľa vyjadrení spoločnosti T-Mobile však žiadna takáto verejná služba neexistuje, ide teda o jasný podvod. Táto služba sa navyše šíri pomocou emailového spamu. Ten príjemcov v texte upozorňuje na "modernú verziu obľúbenej aplikácie Locator pre siete GSM tretej generácie".
Česká pirátska strana spustila web na sťahovanie filmov
Česká pirátska strana (ČPS) spustila vo štvrtok ďalšiu internetovú stránku, ktorá obsahuje linky na bezplatné stiahnutie filmov. Projekt tipnafilm.cz je komunitného charakteru a má heslo "Odkaz nie je zločin". Tipnafilm však nie je prvým podobným projektom, ktorý Pirátska Strana spustila. Tým bol server piratskefilmy.cz. Ním chcela strana vyjadriť protest proti šikanovaniu 16-ročného študenta z Liberca Českou protipirátskou úniou. "Projekty ako tipnafilm.cz alebo pirátskefilmy.cz ukazujú filmovému priemyslu cestu k fanúšikom a v konečnom dôsledku aj k financiám. Nahrávací priemysel ale namiesto hľadania nových obchodných modelov aj naďalej pokračuje v perzekúcií a zastrašovaniu svojich vlastných zákazníkov," uviedol podpredseda ČPS Mikuláš Ferjenčík.
Vo Viedni objavili marihuanový záhon priamo na slávnej Ringstraße
Rakúska polícia začala vyšetrovať kuriózny prípad pestovania marihuany, ktorú neznámy páchateľ vysadil priamo na slávnej okružnej triede Ringstraße, ktorá obklopuje historické centrum rakúskej metropoly. Na prípad upozornil 23-ročný čitateľ denníka heute.at, podľa ktorého marihuana rástla v upravenom priestore okolo stromov na niekoľkostometrovom úseku Ringstrasse, čo dokumentoval vlastnou fotografiou. Po jej zverejnení porast okamžite zlikvidovala polícia, ktorá sa teraz snaží zistiť jeho pôvod. Ako uviedol pre Heute policajný hovorca Roman Hahslinger vyšetrovatelia pracujú s viacerými verziami vrátane akcie neznámeho recesistu či rozširovaním semien zvieratami.
Bossa ukrajinsko-slovenského gangu vzali do väzby
Sudca Špecializovaného trestného súdu (ŠTS) v Banskej Bystrici vyhovel návrhu prokurátora Úradu špeciálnej prokuratúry (ÚŠP) a obvineného Volodymyra Yegorova vzal do väzby. Ako médiám v piatok ďalej uviedol prokurátor ÚŠP, hrozí obava, že ponechaním obvineného na slobode by mohol pokračovať v trestnej činnosti, resp. ujsť alebo sa skrývať. vyšetrovatelia obvinili Yegorova zo zorganizovania zločineckej skupiny, krádeže áut, podvodu a legalizácie príjmov z trestnej činnosti. Ak by sudca Yegorova nezobral do väzby, zadržala by ho pripravená cudzinecká polícia a vyhostili by ho zo Slovenska. Volodymyra Y. a jeho troch komplicov oslobodil Okresný súd Bratislava I 27. júla v kauze vrážd Sergeja Chaplického a Petra Gala.
Šéfa nebankoviek Vladimíra Fruniho prepustili na slobodu
Bývalého šéfa nebankových subjektov BMG Invest a Horizont Slovakia Vladimíra Fruniho v stredu prepustili z väzenia. Televízia TA3 informovala, že Okresný súd v Trenčíne mu odpustil viac ako dva roky trestu. Najvyšší súd v máji 2007 odsúdil Fruniho na 11,5 roka. Časť trestu si odsedel vo väzbe. Podľa rozsudku bol spoluzodpovedný za nevyplatenie vkladov tisícov klientov nebankoviek. Zhruba 120-tisíc ľudí prišlo o pol miliardy eur. Súd rozhodol, že Horizont Slovakia a BMG Invest fungovali ako pyramídové hry. Kllientov nevyplácali zo zisku, ale z budúcich vkladov. Okrem Fruniho súdy uznali vinnými aj Františka Matika a Mariána Šebeščáka.
Rakúšan roky sexuálne zneužíval svoje tri vnučky
Podozreniu z dlhodobého sexuálneho zneužívania troch vnučiek čelí 68-ročný muž zo Salzburgu, bývalý príslušník rakúskych ozbrojených síl, ktorý je už od júna vo vyšetrovacej väzbe v hornorakúskom Welse. Trestnej činnosti sa mal dopustiť v hornorakúskej obci Seewalchene pri Attersee, kde žije jeho dcéra. Na aktivity dôchodcu, ktorý šéfoval v Salzbursku krajinskej organizácií záhradkárov, upozornili podľa dostupných informácií vnučky, ktoré majú v súčasnosti 8, 15 a 17 rokov. Jedna z nich sa nedávno zverila najskôr matke a následne vypovedala aj na polícii.
Slovenská rodina sa v Chorvátsku pobila s majiteľom reštaurácie
Manželský pár zo Slovenska sa dostal do fyzickej konfrontácie s majiteľom jednej z reštaurácií v chorvátskom letovisku Baška Voda v Dalmácii. Informoval o tom dnes belehradský denník Blic s odvolaním sa na políciu v Splite. Štyridsaťročný Slovák podľa nej utrpel ťažšie, kým jeho 38-ročná manželka a deväťročné dieťa ľahšie zranenia. Zranený bol aj 40-ročný majiteľ reštaurácie. Slováka hospitalizovali so zraneniami hlavy v splitskej nemocnici. "Slovenská polícia má informácie o incidente. Na žiadosť chorvátskeho policajného úradu nie je možné poskytnúť bližšie informácie," uviedla hovorkyňa polície Denisa Baloghová.
Polícia obvinila muža, ktorý striekal do bankomatu cukrovú vodu
Polícia stíha 44-ročného Jozefa z obce Malcov v okrese Bardejov, ktorý dvakrát nastriekal do bankomatu cukrovú. Voči mužovi bolo vydané obvinenie zo spáchania zločinu poškodzovania a ohrozovania prevádzky všeobecne prospešného zariadenia. Prvý incident sa stal 27. mája na bankomate, ktorý sa nachádza na budove Obecného úradu v Malcove. Muž sa k nemu priblížil asi o 3:00, cukrovú vodu z injekčnej striekačky nastriekal do otvoru pre bankomatovú kartu a na klávesnicu. Došlo k poškodeniu čítačky bankomatových kariet a klávesnice, bankomat bol dočasne nefunkčný. Presne to isté a na tom istom bankomate zopakoval aj 12. júna okolo 23:30. Spôsobená škoda bola vyčíslená na 2 818 eur.
V Mexiku pôsobil 14-ročný nájomný vrah, zabíjal odrezávaním hlavy
Mexický súd odsúdil v utorok 14-ročného Edgara Jiméneza Luga na tri roky väzenia. Ten totiž pracoval pre drogové gangy v štáte Morelos ako nájomný vrah. K chlapcovým obetiam patrila i štvorica ľudí, ktorých zmrzačené bezhlavé telá našli minulý rok v hlavnom meste Ciudad de México, kde boli zavesené z mosta. Úrady vyhlásili, že sa Lugo priznal k vraždám minimálne 7 ľudí. Zároveň však tvrdil, že bol pri ich páchaní pod vplyvom drog a drogoví gangsteri sa mu vyhrážali zabitím. "Keď sme nenašli našich nepriateľov, vraždili sme nevinných ľudí, napríklad robotníkov alebo taxikárov," uviedol tínedžer vo svojej výpovedi.
Na Slovensku zostal už len jeden väzeň z Guantánama
V januári 2010 prijalo Slovensko v rámci amerických snáh zatvoriť väznicu na vojenskej základni v Guantáname na Kube troch bývalých zajatcov. SR už opustili dvaja z nich. Do vlasti sa vrátili Egypťan Ádila al-Gazzára aj Tunisan Rafík al-Hamí. Poolad Tsiradzho z Azerbajdžanu je však stále na Slovensku. Ministerstvo vnútra (MV) SR o bývalých zajatcoch informuje minimálne. Každý z trojice bývalých zajatcov strávil na Guantáname približne osem rokov. Americké úrady ich podozrievali zo spolupráce s teroristickými organizáciami. Ministerstvo vnútra SR po ich prijatí garantovalo, že pre Slovensko nepredstavujú bezpečnostnú hrozbu.
Polícia vyhostila Ukrajinca, ktorý mal ohrozovať bezpečnosť Slovenska
Pri celoslovenskej policajnej akcii s názvom Bicykel skontrolovali policajti 25. januára takmer 650 osôb. V Prešovskom kraji okrem iných aj Ukrajinca Vasyla M., ktorého zadržali. Ministerstvo vnútra SR vtedy informovalo, že dôvodom bolo podozrenie z ohrozenia bezpečnosti štátu, ale viac informácií neposkytlo. V ten istý deň ako ho zadržali, sa rozhodlo o jeho vyhostení a dostal zákaz vstupu na územie Slovenska na desať rokov. Čím mal Ukrajinec ohroziť bezpečnosť krajiny, je tajné. "Poznatok o ohrození bezpečnosti vychádzal z doručenej informácie od štátneho orgánu, ktorý požíva ochranu podľa zákona o ochrane utajovaných skutočností," uviedla policajná hovorkyňa.
V Rakúsku zatkli Slovenku podozrivú z vraždy
Rakúske noviny Burgenländische Volkszeitung v sobotu informovali, že polícii sa vo štvrtok podarilo v Mattersburgu zatknúť 31-ročnú Slovenku, ktorá je podozrivá z vraždy svojho nevlastného otca z roku 2008. Spolupáchateľkou mala byť jej matka. Motívom činu mala byť skutočnosť, že matka mala milenca. Matka si podľa informácií novín už odpykáva trest na Slovensku. Jej dcéra po čine ušla do Rakúska, kde sa vydala a zmenila si identitu. K vražde sa po zadržaní údajne priznala a polícia ju na základe zatykača EÚ previezla do Viedne.
Trnka: Karol Mello zrejme ušiel do Kosova
Karol Mello sa zrejme nachádza v Kosove. Ako uviedol dnes na tlačovej besede námestník generálneho prokurátora Dobroslav Trnka, prokurátorke generálnej prokuratúry to oznámil vyšetrovateľ Úradu boja proti organizovanej kriminalite. Podľa neho sa Mello zdržiava na území Európy, mimo EÚ, v štáte, s ktorým SR nemá žiadne diplomatické kontakty, pretože tento štát SR doposiaľ neuznala. Trnka sa dnes na tlačovej besede zároveň pýtal, komu prospieva medializácia kauzy takouto formou, ako sa to deje. "Odznelo viacero poloprávd, či neprávd, kde sa dáva do pozornosti jedna kauza," uviedol s tým, že je to podľa neho namierené proti prokurátorom, ktorí túto kauzu majú na starosti.
V USA natočili popravu na video - kvôli nehumánnosti
Prvýkrát po takmer 20 rokoch asistovala pri poprave človeka v USA kamera, ktorá zachytávala priebeh celej procedúry. Usmrtenie 37-ročného Andrewa Granta DeYounga, ktorý vyvraždil celú svoju blízku rodinu, sa uskutočnilo vo štvrtok v štáte Georgia. Cieľom zaznamenania jeho popravy na kameru bolo poukázať na nehumánnosť používania pentobarbitalu, ktorý nedávno ako smrtiaci prostriedok nahradil Thiopental sodný (Sodium Pentothal). O natočenie DeYongovej popravy požiadali právnici ďalšieho muža z Georgie odsúdeného na smrť. Jeho zástupcovia chcú dosiahnuť zákaz pentobarbitalu.
Akcia na zadržanie Mella bola zmarená, tvrdí polícia
Polícia tvrdí, že v prípade Karola Mella došlo k zmareniu akcie na jeho zadržanie, o vydaní zatykača na neho sa totiž dozvedela až z médií. Medzinárodný zatýkací rozkaz bol na Mella vydaný Okresným súdom v Nitre 15. júla. Slovenskí policajti mali informácie o tom, kde sa Mello nachádza a čakali na vydanie rozkazu, na základe ktorého plánovali v spolupráci so zahraničnou policajnou službou využiť moment prekvapenia a Karola Mella zadržať. "Okamžite sme kontaktovali partnerskú zahraničnú policajnú službu. Tá nás však informovala, že Mello opustil priestor, kde sa zdržiaval a nevedia, kde sa nachádza," vysvetlila Baloghová a dodala, že "po Karolovi Mellovi sme oficiálne mohli vyhlásiť pátranie až 19. júla 2011, keď nám Okresný súd v Nitre zatýkací rozkaz doručil."
Polícia začala pátrať po Karolovi Mellovi, o pomoc žiada verejnosť
Polícia začala pátrať po Karolovi Mellovi, o pomoc žiada aj verejnosť. Na 41-ročného Mella z Prievidze vydal nitriansky okresný súd medzinárodný zatykač pre spáchanie závažnej trestnej činnosti. Ako informoval trenčiansky policajný hovorca Pavol Kudlička, hľadaný je asi 180 cm vysoký, má krátke hnedé vlasy. Akékoľvek informácie, ktoré by polícii mohli pomôcť pri pátraní, možno oznámiť na ktoromkoľvek policajnom oddelení, prípadne na linke 158. Prípad Karola Mella vyvolal rozruch po tom, ako sa napriek zadržaniu po niekoľkoročnom úteku opäť dostal chybným rozhodovaním súdov na slobodu.
Na mŕtvole Simonovho švagra nenašli stopy cudzieho zavinenia
V sobotu ráno našli v Tornali tela mŕtveho 46-ročného Csabu M., švagra ministra pôdohospodárstva Zsolta Simona. Privolaný lekár pri obhliadke mŕtvoly nezistil známky cudzieho zavinenia. "Bola nariadená súdna pitva na určenie presnej príčiny smrti," uviedla banskobystrická policajná hovorkyňa Mária Faltániová. Vyšetrovateľ súčasne začal trestné stíhanie vo veci zločinu zabitia. Telo ležalo v kríkoch neďaleko miestnych potravín. Našli ho náhodní okoloidúci, ktorí okamžite zalarmovali políciu. Csaba M. mal na tele viaceré posmrtné škvrny, na mieste pravdepodobne ležal už niekoľko dní.

References: súd 
 súd 
 súd 
 súd 
 Súd 
 súd 
 súd 
 súd